רשת המיקרובלוגינג טוויטר הודיעה היום על הוספה של שתי פונקציות חדשות - העלאה ועריכה של סרטוני וידיאו בני 30 שניות ושליחת הודעות פרטיות לקבוצת אנשים. מניית החברה נופלת 4% בוול סטריט על רקע ירידות של 1.5% בנאסד״ק.
האפשרות להוסיף סרטונים קצרצרים מתחרה עם שירות דומה של אינסטגרם, שבבעלות פייסבוק, ושל Vine - שבבעלות טוויטר. אולם טוויטר מציעה סרטונים ארוכים יותר, של עד 30 שניות, כפול הזמן מאשר אינסטגרם. הסרטונים של Vine מוגבלים ל-6.5 שניות בלבד. התוספת המשמעותית היא פונקציה להקלטה ישירה של סרטונים מתוך אפליקציית טוויטר ועריכתם אונליין.
הפונקציה השנייה, שליחת הודעות קבוצתיות בדומה לאפליקציות כמו ווטסאפ - גם היא בבעלות פייסבוק, היא פיתוח של אפשרות קיימת של שליחת הודעה לעד שני אנשים במקביל. בפונקציה החדשה יוכל כל משתמש בתוך קבוצה לשלוח הודעה ישירה למשתמש אחר, גם אם הם לא עוקבים אחד אחרי השני.
תוכן וידאו הפך לשדה הקרב הגדול ביותר בין חברות המדיה החברתית, וטוויטר מגבירה כאן את התחרות מול פייסבוק וגוגל . תוסף הווידיאו החדש יוכל להגדיל את תנועת הגולשים ואת משך הזמן שמשתמשים מבלים בטוויטר, ואילו שירות ההודעות הקבוצתיות יוכל לגרום להם להישאר ברשת החברתית במקום לפנות לשירותים מקבילים כמו ווטסאפ וסנאפצ׳ט כדי להעביר תמונה או סרטון.
הפונקציות החדשות יהיו זמינות החל מהיום בגירסאות המעודכנות של אפליקציית טוויטר במכשירי iOS ואנדרואיד, אך החברה תשחרר את השירות בהדרגה בשבועיים הקרובים ל-284 מיליון משתמשיה.